‘เคเอ็มซี’ดิ้นขายหุ้นพีพีต่อลมหายใจ
&#8220;กฤษดามหานคร&#8221; เร่งขายเพิ่มทุนพีพีระดมเงิน 800 ล้านบาท ต่อลมหายใจ หลังงานในมือร่อยหรอ
24 ก.ค. 2555

“กฤษดามหานคร” เร่งขายเพิ่มทุนพีพีระดมเงิน 800 ล้านบาท ต่อลมหายใจ หลังงานในมือร่อยหรอ
นายวิรัตน์ เอี้ยวอักษร กรรมการผู้จัดการ บริษัท กฤษดามหานคร (KMC) เปิดเผยว่า บริษัทเตรียมขายหุ้นเพิ่มทุนให้กับนักลงทุนเฉพาะเจาะจง (พีพี) อีก 200 ล้านหุ้น เพื่อระดมเงินขยายธุรกิจ ทั้งการซื้อที่ดินใหม่และการก่อสร้างที่อยู่อาศัยแนวราบและแนวสูงเพื่อรับรู้รายได้ในปี 2558-2559 เป็นต้นไป
ทั้งนี้ ผู้ถือหุ้นของบริษัทอนุมัติให้ KMC จำหน่ายหุ้นเพิ่มทุนแบบพีพีได้ 2,000 ล้านหุ้น ภายในเดือน พ.ค. 2556 โดยบริษัทจำหน่ายหุ้นได้แล้ว 300 ล้านหุ้น คงเหลือที่สามารถจำหน่ายได้อีก 1,700 ล้านหุ้น โดยหากบริษัทจำหน่ายหุ้นพีพีได้ทั้งหมด คาดว่าจะได้เงินทุนประมาณ 700-800 ล้านบาท เมื่อรวมกับหุ้นที่เสนอขายให้กับผู้ถือหุ้นเดิมอีก 2,000 ล้านหุ้น จะทำให้บริษัทมีเงินทุนเพิ่มเป็น 1,500 ล้านบาท
“ตอนนี้ต้องขายหุ้นพีพีให้หมดเพื่อระดมเงินไปขยายธุรกิจ เพราะการกู้แบงก์ค่อนข้างลำบาก และเรามีโครงการรับรู้รายได้ถึงปี 2557 เท่านั้น หากไม่ซื้อที่ดินและสร้างโครงการใหม่จะทำให้ตั้งแต่ปี 2558 เป็นต้นไป บริษัทจะไม่มีรายได้เข้ามาเลย” นายวิรัตน์ กล่าว
สำหรับแนวโน้มผลประกอบการปีนี้ คาดว่ายังไม่สามารถพลิกกลับมามีกำไรได้ เพราะมีโครงการที่รับรู้รายได้น้อย แต่ผลประกอบการจะฟื้นตัวตั้งแต่ปี 2556 ซึ่งจะมีงานรอรับรู้รายได้ 1,000 ล้านบาท และในปี 2557 จะรับรู้อีก 1,200 ล้านบาท
ล่าสุด KMC แจ้งว่า ได้ขายหุ้นเพิ่มทุนพีพีให้กับนายสมคิด ชมพูน จำนวน 125 ล้านหุ้น และนายอมร พรหมดีราช จำนวน 120 ล้านหุ้น ในราคาหุ้นละ 0.32 บาท รวมมูลค่าทั้งสิ้น 78 ล้านบาท โดยทั้งสองราย จะไม่มีส่วนในการบริหารงาน